Predkladacia správa

Program štátnej podpory obnovy bytového fondu formou poskytovania bankových záruk za úvery nadväzuje na Program podpory rozvoja bytovej výstavby realizovanej formou poskytovania bankových záruk za úvery, ktorý bol realizovaný od roku 1999. Program bol aktualizovaný uznesením vlády SR č. 1207 zo 15. decembra 2004, následne v časti doby platnosti bankovej záruky upravený uznesením vlády SR č. 414 z 31.mája 2005 .
K oprávneným projektom je zaradený nový projekt zameraný na zníženie energetickej náročnosti bytových domov. V prípade vykonania takých stavebných prác a úprav, ktorými sa dosiahne zníženie spotreby tepelnej energie pri jeho vykurovaní minimálne o 20 %, sú navrhované pre príjemcov podpory výhodnejšie podmienky. Navrhované zmeny by mali motivovať vlastníkov bytov znižovať energetickú náročnosť svojich bytových domov, čím by sa zároveň podporila aj komplexná obnova bytových domov. Jednou zo zmien je predĺženie doby platnosti bankovej záruky a zároveň zvýšenie oprávnených nákladov na byt.
Z dôvodu skrátenia schvaľovacieho procesu žiadostí o poskytnutie bankovej záruky za úver sa navrhuje zrušiť Komisia pre výber projektov, ktorá je zložená zo zástupcov Slovenskej záručnej a rozvojovej banky a Ministerstva výstavby a regionálneho rozvoja SR. Slovenská záručná a rozvojová banka ako vykonávateľ programu vypracováva návrh na poskytnutie bankovej záruky a Ministerstvo výstavby a regionálneho rozvoja SR sa k nemu vyjadrí. Na základe návrhu a odporúčaní v konečnom dôsledku o poskytnutí bankovej záruky rozhodne minister výstavby a regionálneho rozvoja SR a generálny riaditeľ Slovenskej záručnej a rozvojovej banky, a.s. Keďže sa k predloženým žiadostiam vyjadrujú predstavitelia oboch inštitúcií, nie je potrebné, aby sa ešte k návrhu vyjadrovali ďalší zástupcovia oboch inštitúcií.
Materiál je z hľadiska prehľadnosti na prerokovanie a schválenie predložený v úplnom znení programu.
Materiál bol predmetom pripomienkového konania, ktorého vyhodnotenie je súčasťou materiálu.